paragraph_text: Od početka američke intervencije u Afganistanu 2001., zajedno s Osama bin Ladenom, bio je jedan od najtraženijih terorista pripadnika terorističke organizacije al-Qaida. Vjerovalo se da se skriva u Pakistanu još od 2001. godine. Iako je prije imao visoki status u okviru talibanskog pokreta, tada je bio jedan od najtraženijih svjetskih terorista, o njemu se vrlo malo znalo i samo je jedan mali broj talibanskih vođa imao kontakt s njim. Prema nekim izvorima bio je jednook i navodno analfabet - potonje opovrgavaju izvori koji navode da je Omar studirao u vjerskoj školi, odnosno medresi, koju je vodio njegov stric. Uspon Komunističke partije u Afganistanu i sovjetska intervencija koja je uslijedila 1979. prekinuli su mladićev studij i gurnuli ga u ruke naoružane afganistanske opozicije poznate kao mudžahedini. Za vrijeme vladavine u Afganistanu, kada je imao titulu emira, rijetko je napuštao Kandahar i dugo je bio notorno povučen. Sastanci s nemuslimanima ili zapadnjacima gotovo nikad nisu bili odobreni, a ostalo je nejasno je li bilo koja od fotografija koje ga navodno prikazuju autentična što je jedna od okolnosti koja je potragu za njim učinila još težom.